Predkladacia správa

Materiál sa predkladá na základe uznesenia vlády SR č. 357/2002 z 10. apríla 2002 k Prioritám vlády SR vo vzťahu k rómskym komunitám na rok 2002, Komplexnému rozvojovému programu rómskych osád a Programu sociálnych terénnych pracovníkov (ďalej len „Priority vlády SR“). Materiál predstavuje návrh na uvoľnenie finančných prostriedkov v celkovej sume 5 839 230 Sk na realizáciu uvedených priorít a programov. Z tohoto dôvodu sa skladá z nasledujúcich častí – tieto jednotlivé prílohy tvoria uvedený materiál:
•	použitie finančných prostriedkov na realizáciu Programu sociálnych terénnych pracovníkov (Príloha č. 2) – podpredsedovi vlády SR pre ľudské práva, menšiny a regionálny rozvoj v spolupráci so splnomocnenkyňou vlády SR pre rómske komunity a generálnym riaditeľom Národného úradu práce bolo v úlohe B.16. uložené predložiť na rokovanie vlády SR návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na financovanie sociálnych terénnych pracovníkov v nadväznosti na Komplexný rozvojový program rómskych osád pre obdobie do 31. decembra 2002.
•	použitie finančných prostriedkov na činnosť odbornej skupiny pre Komplexný rozvojový program rómskych osád (Príloha č. 3) – podpredsedovi vlády SR pre ľudské práva, menšiny a regionálny rozvoj v spolupráci s ministrom práce, sociálnych vecí a rodiny a splnomocnenkyňou vlády SR pre rómske komunity bolo v úlohe B.17. uložené predložiť na rokovanie vlády SR návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na financovanie činností odbornej skupiny pre výber lokalít vhodných pre Komplexný rozvojový program rómskych osád a následný výskum.
•	použitie finančných prostriedkov na realizáciu výskumov (Príloha č. 4) – podpredsedovi vlády SR pre ľudské práva, menšiny a regionálny rozvoj v spolupráci so splnomocnenkyňou vlády SR pre rómske komunity bolo v úlohe B.11. uložené predložiť na rokovanie vlády SR návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na financovanie sociografického výskumu rómskych osídlení, monitoringu projektov a analýzu vládnych politík v období rokov 1948 – 89.
•	použitie finančných prostriedkov na dotáciu pre nezávislé kultúrno – spoločenské noviny Rómov na Slovensku – Romano nevo ľil, na vydávanie detského rómskeho časopisu Luluďi, na prípravné práce pre natočenie rómskej rozprávky a na vydanie gramatiky rómskeho jazyka (Prílohy č. 5, č. 7) – podpredsedovi vlády SR pre ľudské práva, menšiny a regionálny rozvoj v spolupráci so splnomocnenkyňou vlády SR pre rómske komunity bolo v úlohe B.13. uložené predložiť na rokovanie vlády SR návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na spolufinancovanie mediálnych aktivít zameraných na ovplyvňovanie verejnej mienky 
•	použitie finančných prostriedkov na dotáciu pre obec Zborov pre zabezpečenie náhradného ubytovanie pre obyvateľov obce (Príloha č. 6) – v rámci štruktúry Všeobecnej pokladničnej správy uvedenej v Prioritách vlády SR sa táto čiastka bude čerpať z časti – rezervy na riešenie havarijných situácií a živelných pohrôm.

Program sociálnych terénnych pracovníkov sa bude realizovať v 18 obciach Prešovského a Košického kraja, ktorých súčasťou sú rómske osady na nízkom sociokultúrnom stupni, resp. v rómskych osadách, ktorým hrozí regres. Presný zoznam obcí aj s počtami sociálnych terénnych pracovníkov pre jednotlivé obce je uvedený v prílohe č. 2.
Realizácia programu v roku 2002 a 2003 bude financovaná zo štátneho rozpočtu z kapitoly Všeobecná pokladničná správa – Sociálne a kultúrne potreby rómskej komunity v rozsahu 1 106 690 Sk a prostredníctvom Národného úradu práce v celkovej výške 2 874 000 Sk. Uvedená suma bola schválená na zasadaní predstavenstva Národného úradu práce dňa 18. júna 2002. Odmeny pre sociálnych pracovníkov sú zložené z podielu Národného úradu práce na obdobie 12 mesiacov (od augusta 2002 do júla 2003) navýšeného o čiastku z kapitoly VPS (od augusta do decembra 2002). Sociálni pracovníci budú zamestnávaní podľa § 91 zákona NR SR č.387/96 Z. z. o zamestnanosti. Prostredníctvom Národného úradu práce na obdobie 5-tich mesiacov bude zamestnávaných 40 pomocných pracovníkov z miestnej komunity, ktorí budú pracovať pod vedením sociálnych pracovníkov. Zamestnaní budú v zmysle § 91a) zákona NR SR č.387/96 Z. z. o zamestnanosti. Od januára 2003 je potrebné zabezpečiť dofinancovanie sociálnych pracovníkov prostredníctvom štátneho rozpočtu z kapitoly Všeobecná pokladničná správa – Sociálne a kultúrne potreby rómskej komunity.
Školenie 19 sociálnych pracovníkov a troch ich koordinátorov je financované z grantu Svetovej banky, školenie zabezpečí Centrum pre prevenciu a riešenie konfliktov – PDCS. Ďalšie priebežné školenia budú finančne zabezpečené z kapitoly Všeobecná pokladničná správa – Sociálne a kultúrne potreby rómskej komunity. 
Po konzultáciách so Sekciou rodinnej politiky na Ministerstve práce, sociálnych vecí a rodiny SR bol termín „sociálny terénny pracovník“ zmenený na termín „sociálny pracovník vykonávajúci sociálno-poradenskú prácu prvého kontaktu“ (v materiáli ďalej len sociálny pracovník) – podľa Katalógu pracovných činností s prevahou duševnej práce vo verejnej službe. Presný popis činností je uvedený v materiály – Príloha č. 2.

Žiaden z vyššie uvedených programov nebude mať zvýšený dopad na verejné financie, ani na životné prostredie, v prípade programu sociálnych terénnych pracovníkov bude zamestnaných v rámci verejnoprospešných prác 40 pomocných pracovníkov sociálnych pracovníkov, 18 sociálnych pracovníkov a 3 koordinátori. V súvislosti s prácou sociálnych pracovníkov a postupnou realizáciou Komplexného rozvojového programu rómskych osád sa predpokladá zvyšovanie kvality života v obciach, v ktorých sa oba programy budú realizovať.